‘Strenger vuurwapenbeheer by polisie nodig’Argieffoto (Foto: Hansie Linde) Die Gautengse premier, Panyaza Lesufi, het ná afloop van die skietdood van die bekroonde kletsrymer Kiernan Forbes, algemeen bekend as AKA, ’n pleidooi vir strenger vuurwapenbeheer gerig. Die VF Plus en die organisasie DearSA stem saam met Lesufi se versoek en sê dat daar eerste na die polisie- en metropolisie gekyk moet word, wat gereeld hul wapens verloor. Volgens Kobus Hoffman, ŉ VF Plus-lid in die Gautengse wetgewer, het die VF Plus verskeie kere die Gautengse polisiekommissaris, lt.genl. Elias Mawela, daarop gewys dat wapens wat as bewysstukke ingedien word uit die polisie se pakkamers gesteel word. “Dit geld ook vir vuurwapens wat by polisiekantore ingedien word in afwagting van vuurwapenlisensies. Dié vuurwapens beland gereeld in misdadigers se hande,” sê Hoffman. In Februarie verlede jaar is 175 vuurwapens uit die Norwood-polisiekantoor gesteel. Baie van die vuurwapens is daarna op moord- en rooftonele gevind. In die 2018‑’19- finansiële jaar is 124 polisievuurwapens in Gauteng verloor of gesteel, in die 2019-’20- finansiële jaar 113 en in die 2020-’21- finansiële jaar 104. Volgens DearSA het polisiebeamptes tussen 2002-’03 en 2018-’19 altesaam 26 277 vuurwapens as verlore of gesteel aangemeld. Die Global Initiative Against Transnational Organised Crime berig dat daar ongeveer 3,8 miljoen ongeregistreerde onwettige vuurwapens in Suid-Afrika, Mosambiek en Zimbabwe in omloop is. AKA Supa Mega (Foto: Ddogc4, eie werk via Wikimedia Commons) Lt.genl. Mawela en sy sewe generaals het ŉ dringende omkeerplan nodig, sê Hoffman. “Vuurwapenwetgewing moet streng oor die hele spektrum toegepas word en nie net op die publiek nie. Wetstoepassingslede moet ook met genoeg vuurwapens, ammunisie en voertuie toegerus word om hul taak suksesvol uit te voer. In vele gevalle het misdadigers meer en beter wapens as polisielede.” Volgens Gideon Joubert, die hoof- uitvoerende beampte van DearSA, is die versterking van huidige wapenwette nie die oplossing vir die werklike kwessie van onwettige vuurwapens in Suid-Afrika nie. “Ek wil premier Lesufi prys vir die erkenning dat die probleem hier onwettige vuurwapens is, maar dit is nodig dat die staat optree en verantwoordelikheid aanvaar vir sy rol in die stryd teen onwettige vuurwapens,” sê Joubert. “Die staat is die enkele grootste bron van vuurwapens vir misdadigers weens sy algehele gebrek aan beheer oor sy eie wapens, bewyskaste en die feit dat die polisiediens deur misdadigers geïnfiltreer word. Dit is dus nie net ’n bron van vuurwapens is nie, maar ook ondoeltreffend in die handhawing van basiese regstaat.” Maroela Media het vroeër berig Forbes en sy vriend Tebello (Tibz) Motsoane, ’n sjef en sakeman, is Vrydagaand buite ŉ restaurant in Durban doodgeskiet. Dit het gebeur toe hulle van die restaurant af na hul motor teruggestap het. Twee gewapende mans het die straat oorgesteek en op hulle gevuur, het die polisie gesê. Die motief vir die skietery is nog nie bekend nie.